DA Den Europæiske Unions Tidende CE 84/317

(2004/C 84 E/0365)

SKRIFTLIG FORESPØRGSEL E-0145/04

af José Ribeiro e Castro (UEN) til Kommissionen

(26. januar 2004)

Om: Det internationale år for ris

På baggrund af resolution 2/2001 fra FN's Fødevare- og Landbrugsorganisation (FAO) vedtoges det på 57. samling i FN's Generalforsamling den 16. december 2002, at 2004 skulle udråbes til det internationale år for ris.

Denne resolution fremhæver det forhold, at ris er hovednæringsmiddel for over halvdelen af verdens befolkning, samtidig med at den understreger nødvendigheden af at styrke den kollektive bevidsthed om den rolle, som ris spiller med hensyn til bekæmpelse af fattigdom og underernæring og sikring af fødevaresikkerhed, og opfordrer FAO til at fremme gennemførelsen af det internationale år for is i samarbejde med regeringerne og andre instanser.

Mottoet for dette internationale år er »Rice is Life«, der med udgangspunkt i ris bl.a. søger at behandle spørgsmål vedrørende produktion af ris, ernæring, agro-biodiversitet, jord- og vandforvaltning, beskæftigelse, indkomst og de sociale problemer, som systemer baseret på risproduktion står over for.

Over 2 milliarder mennesker får 60-70 % af deres energi fra ris og produkter fremstillet på grundlag af ris

— en ernæringskilde, der tegner sig for den største stigning i Afrika.

EU deltager i det pågældende initiativ.

Kommissionen bedes på den baggrund besvare følgende:

— Hvordan og med hvilke events vil den bidrage til det internationale år for ris?

— Har den f.eks. planlagt nogen informationskampagner om denne kornarts betydning?

— Hvilke af de mål, FAO har opstillet, vil ud fra et europæisk synspunkt være af størst interesse og praktisk betydning for producenter, forarbejdsningsvirksomheder og forbrugere? Hvilke initiativer er der taget eller vil der blive taget i forhold til de europæiske risproducerende lande?

— Er der på internationalt plan som led i EU's udviklingssamarbejdspolitik planlagt nogen særlige aktioner i forbindelse med dette år for ris, navnlig med hensyn til EU's hjælpeaktioner til fordel for udviklingslandene?

Svar afgivet på Kommissionens vegne af Franz Fischler

(17. marts 2004)

EU støttede resolutionen fra De Forenede Nationers 57. samling, der gjorde 2004 til det internationale år for ris. I den forbindelse blev FN's Levnedsmiddel- og Landbrugsorganisationen (FAO) anmodet om at sætte ind på at markere det internationale år for ris 2004 og har allerede tilrettelagt flere arrangementer for at fejre og markere det internationale år for ris 2004.

Kommissionen vil naturligvis i størst muligt omfang deltage i de forskellige arrangementer, konferencer og møder, der er arrangeret af og i samarbejde med FAO og andre internationale organisationer. Kommissionen har ikke selv planlagt en informationskampagne i den forbindelse og deltog i FAO's konference om ris den 12. og 13. februar 2004.

I sit strategipapir for det internationale år for ris 2004 har FAO opstillet en række mål for at opfylde det overordnede mål, nemlig at fremme og styre en bæredygtig udvikling af ris og risbaserede produktionssystemer. Det er svært at fremhæve et enkelt mål frem for et andet. De bør ses som et samlet hele, da producenter, forarbejdningsvirksomheder og forbrugere ikke altid kræver den samme strategi og derfor ikke har samme mål. De europæiske risproducenter bør derfor også kunne drage fordel af og deltage i de forskellige konferencer og møder, der er arrangeret for at skabe større bevidsthed om risproduktionen og dens mange forskellige og komplekse aspekter og muligheden for at sikre en bæredygtig udvikling af ris og risbaserede produkter globalt, nationalt og lokalt.

Kommissionen har altid været sig bevidst, hvor stor en betydning ris har for producenter, forarbejdningsvirksomheder og forbrugere rundt om i verden. Ris er i mange tilfælde direkte eller indirekte en del af mange udviklingsprojekter, der hvert år finansieres af Kommissionen og medlemsstaterne for blandt andet at støtte landbrugets udvikling, øge fødevaresikkerheden og mindske sult og fattigdom. De er på den ene eller den anden måde uløseligt forbundet med risproduktion, rishandel og risforbrug for mange mennesker rundt om i verden. Mange af disse udviklingsprojekter vil fortsætte længe efter 2004. Blandt eksemplerne på programmer og projekter, der specifikt støtter rissektoren, kan nævnes: et program for støtte af rissektorens konkurrenceevne i Vestindien, som starter i 2004, og igangværende programmer for støtte til riskæden i Mali og Niger. Andre programmer, for eksempel i Madagaskar og den nordlige del af Ghana, tager sigte på landbrugssektoren i almindelighed, men lægger stor vægt på rissektoren.

Hvad angår forskning, yder Kommissionen økonomisk støtte til to centre, som begge fokuserer på ris, under den rådgivende gruppe for international landbrugsforskning (CGIAR), nemlig det internationale risforskningsinstitut (IRRI) i Filippinerne og den vestafrikanske sammenslutning for udvikling af ris (WARDA) på Elfenbenskysten.